text: ইতালিতে বাংলাদেশি প্রবেশে নিষেধাজ্ঞার মেয়াদ আবারো বাড়লো - পঁচাত্তর টিভি
  প্রকাশিতঃ সেপ্টেম্বর ৮, ২০২০, ২:৩৪ অপরাহ্ণ
  ইতালিতে বাংলাদেশি প্রবেশে নিষেধাজ্ঞার মেয়াদ আবারো বাড়লো।
  ইতালিতে বাংলাদেশিদের প্রবেশে নিষেধাজ্ঞার মেয়াদ আরেক দফা বাড়ানো হয়েছে।
  ৭ই সেপ্টেম্বর স্থানীয় সময় বিকাল ৩টা ৩৩ মিনিটে জারি করা নতুন নোটিশে ইতালির স্বাস্থ্য বিভাগ বিদ্যমান নিষেধাজ্ঞা ৩০ শে সেপ্টেম্বর রাত ১১টা ৫৯ মিনিট পর্যন্ত বর্ধিত করেছে। অর্থাৎ সিদ্ধান্তে আচমকা পরিবর্তন না এলে বা শিথিল না হলে নিষেধাজ্ঞার কবলে থাকা বাংলাদেশসহ ১৬টি দেশের কোন নাগরিক ইতালি ঢুকতে পারবেন না। স্মরণ করা যায়, বিদ্যমান নিষেধাজ্ঞার মেয়াদ ৭ই সেপ্টেম্বর থেকে আর না বাড়ানোর অনুরোধ করেছিল ঢাকা। কারণ করোনার সার্টিফিকেট কেলেঙ্কারি ধরা পড়ার পর বাংলাদেশি যাত্রীবহনকারী ফ্লাইটের ওপর দফায় নিষেধাজ্ঞার মেয়াদ বাড়ানোর ফলে দেশে ছুটিতে বা জরুরি কাজে এসে আটকা পড়ে আছেন ইতালিতে বৈধভাবে কর্মরত কয়েক হাজার বাংলাদেশি। তারা নির্দোষ, কিন্তু ভুয়া সার্টিফিকেট নিয়ে যাওয়া সহকর্মী বা ধৃত শাহেদ-সাবরীনাদের মতো জালিয়াত চক্রের অপকর্মের দায় তাদের বহন করতে হচ্ছে। দেশে আটকে পড়া অনেকের চাকরি বা পাসপোর্টের মেয়াদ উত্তীর্ণ হয়েছে। অনেকে কর্মহীন হওয়ার আশঙ্কায় চরম দুশ্চিন্তায় দিনাতিপাত করছেন। উপায়ান্তর না পেয়ে তারা সেগুনবাগিচা এবং ঢাকাস্থ ইতালি দূতাবাস ও ভিসা সেন্টারে প্রতিনিয়ত ধরণা দিয়ে যাচ্ছেন!